༣༥༽ཞེས་དཔྱད་བརྗོད་གནང་སྟེ།འབུམ་གླིང་གི་བྱམས་ཆེན་བཞེངས་མཁན་ནི།ལྕང་སྐྱ་ཡབ་སྲས་ཀྱིས་གསུངས་པའི་ཀོང་ཙེའམ་ཁུང་ཙི་དེ་མིན་པར་གསུངས་པ་དེས།དོན་དུ་ཀོང་ཙེ་འཕྲུལ་རྒྱལ་ཞེས་གཞན་ཞིག་གིས་བཞེངས་པ་ཁས་བླངས་སོ།།བོད་ཀྱི་ལོ་རྒྱུས་ཐོག་ཆེས་སྔ་བའི་བཟོའི་སྐུ་བརྙན་ཞིག་ད་ལྟ་དངོས་སུ་མཐོང་རྒྱུ་ཡོད་པ་དང་།ཡིག་ཏོག་ཏུའང་བཀོད་ཡོད་པ་ནི་ཀོང་ཙེ་འཕྲུལ་རྒྱལ་གྱིས་བཞེངས་པའི་འབུམ་གླིང་གི་བྱམས་སྐུ་འདི་ཡིན་ལ།བོད་ཀྱི་བཟོ་རིག་ཞིབ་འཇུག་པ་རྣམས་ལ་མཚོན་ན།སྣང་བརྙན་འདི་ནི་ཞིབ་འཇུག་གི་རིན་ཐང་བྲལ་བའི་རྒྱུ་ཆ་བླ་ན་མེད་པ་ཞིག་ཏུ་ཁུམས།ཡིན་ན་ཡང་།འགའ་ཞིག་གིས།སྲོང་བཙན་ཡར་སྔོན་དུ་ཞང་ཞུང་ནི་རང་ཚུགས་སུ་གནས་པའི་རྒྱལ་ཁབ་ཅིག་ཡིན་ཞིང་།ཀོང་ཙེ་འཕྲུལ་རྒྱལ་ཞང་ཞུང་དུ་འཁྲུངས་པ་ལགས་ན་དེ་བོད་མི་ག་ལ་ཡིན་ཞེས་ཀྱང་ཟེར།འདིའི་ལན་དུ་བརྗོད་རྒྱུའི་སྒྲུབ་བྱེད་མང་མོད་ཀྱི།སྐབས་འདིར་འཕྲོས་བཤད་དུ་འགྱུར་འགྲོ་བས།འདི་ལྟར་ཤེས་དགོས་ཏེ།སྟག་ཚང་དཔལ་འབྱོར་བཟང་པོའི་རྒྱ་བོད་ཡིག་ཚང་ཆེན་མོ་ལས།སེ་དང་དབྲ་ཡི་ཆེ་དྲུག་དེ།།སྟོད་ན་ཞང་ཞུང་ཁྱུང་པོ་གཉིས།།བར་ན་མར་བ་སྤུ་རང་གཉིས།།སྨད་ན་རེ་ཁེ་ཉག་ལེ་གཉིས།།ཞེས་བོད་ཀྱི་རིགས་རུས་ལས་མཆེད་པའི་མི་རྒྱུད་ཤ་སྟག་ཡིན་པ་གསུངས་ཡོད་པ་དེ་དག་ལ་ཞིབ་ཏུ་སོམས་དང་རང་ཤུགས་ཀྱིས་རྟོགས་པར་ནུས་སོ།།